**Javier Gerardo Milei** (s. 22. lokakuuta 1970) on argentiinalainen ekonomisti, kirjailija ja poliitikko. Hänet valittiin Argentiinan presidentiksi 19. marraskuuta 2023 pidettyjen Argentiinan presidentinvaalien toisella kierroksella hänen saatuaan 56 prosenttia äänistä. Hän itse pitää itseään anarkokapitalistina, ja hän voitti vaalit poliittisen eliitin vastaisella retoriikallaan.

Tausta ja yksityiselämä
-----------------------

Javier Milei syntyi vuonna 1970 Buenos Airesissa keskiluokkaiseen perheeseen. Isä Norberto työskenteli bussikuskina ja omisti myöhemmin kuljetusyrityksen. Alicia oli kotiäiti. Javierin ja tämän siskon lapsuus oli väkivaltainen sekä fyysisesti että verbaalisesti. Isällä oli tapana sanoa, että Javierista ole mihinkään. Javier Milei on myöhemmin poliittisissa väittelyissä kertonut, että pahoinpitelyiden seurauksena hän ei pelkää enää mitään. Hän katkaisi aikuistuttuaan välit vanhempiinsa ja tapasi isänsä seuraavan kerran vasta koronapandemian aikana.

Vuonna 2004 Milei adoptoi koiran nimeltä Conan, joka kuoli vuonna 2017. Tämän jälkeen Milei kävi selvänäkijän puheilla, joka väitetysti otti yhteyden Conaniin, joka puolestaan välitti Mileille viestin Jumalalta, jonka mukaan tämän pitäisi asettua ehdolle presidentinvaaleissa. Myöhemmin Milei käytti 50 000 dollaria kloonatakseen Conanin, minkä seurauksena hänellä oli presidentiksi noustessaan viisi koiraa, jotka olivat klooneja keskenään. Hän on kutsunut niitä nelijalkaisiksi lapsikseen ja neuvonantajikseen.

Milei ei ole naimisissa, mutta elokuussa 2023 uutisoitiin, että hän seurustelee argentiinalaisen näyttelijän, Fátima Flórezin, kanssa.

Milei kasvoi katolilaisessa kodissa, mutta on sittemmin pohtinut juutalaiseksi kääntymistä. Hänen ei kuitenkaan tiedetä käyvän läpi virallista kääntymisprosessia. Lisäksi hän on sanonut, että juutalaisten sapattisääntöjen seuraaminen vaikeuttaisi hänen työtään presidenttinä.

Taloustieteilijä
----------------

Milei opiskeli taloustiedettä Belgranon yliopistossa ja suoritti maisterin tutkinnon sekä Torcuato Di Tellan yliopistosta että IDES-instituutista.

Milei on työskennellyt valmistumisensa jälkeen ekonomistina ja professorina. Hän on ollut muun muassa HSBC-pankin vanhempi ekonomisti ja Corporación Américan pääekonomisti. Vuonna 2012 hän aloitti Fundación Acordar -ajatuspajan taloustieteen osaston johtajana. Yliopistourallaan hän on kirjoittanut yli 50 tutkimusraporttia.

Poliittinen ura
---------------

Milei alkoi saada 2010-luvulla nimeä Argentiinan television keskusteluohjelmissa, joissa hän vieraili taloustieteen asiantuntijana. Hän saarnasi samaan aikaan muun muassa inflaation kurjuudesta ja tantrisen seksin iloista. Milei aloitti poliittisen uransa television ansiosta varsin tunnettuna, ja hänet valittiin vuonna 2021 Avanza Libertad -puolueesta kongressiin.

Milei nousi nopeasti vuoden 2023 aikana Argentiinan kongressissa täysin ulkopuolisesta kansansuosioon. Hän lähti mukaan presidentinvaaleihin, ja alkusuosion jälkeen elokuussa 2023 hänen suosionsa vaikutti tasaantuvan. Hän kuitenkin yllätti kaikki avoimissa esivaaleissa, kun hän sai peräti 30 prosenttia äänistä. Talousministeri Sergio Massan osuus oli 21 prosenttia ja PRO-puolueen Patricia Bullrichin 17 prosenttia.

Milei lupasi vaalikampanjassaan leikata radikaalisti valtion menoja, vähentää melkein puolella ministeriöitä, siirtää Argentiinan dollaritalouteen ja lakkauttaa maan keskuspankin. Argentiinan presidentinvaalien toisella kierroksella marraskuussa 2023 Milei voitti Sergio Massan ja hänet valittiin presidentiksi. Milein voitto oli äänestäjien vastaus poliittiselle eliitille ja peronistisen politiikan perinnölle. Argentiina kärsi vuonna 2023 peräti 140 prosentin inflaatiosta. Milein voitto oli siinä mielessä selkeä, että hän sai Massaa enemmän ääniä 21:ssä 23:sta osavaltiosta. Milein puolue Avanza Libertad sai kuitenkin samaan aikaan järjestyissä parlamenttivaaleissa vain seitsemän senaattoria 72-paikkaiseen senaattiin ja 38 edustajaa 257-paikkaiseen edustajainhuoneeseen.

Milei herätti vaalikampanjansa aikana paljon kohua monilla ehdotuksillaan. Hän määrittelee itsensä libertaristiksi ja anarkokapitalistiksi, joka vastustaa perinteisiä poliittisia ryhmittymiä. Milei on vaatinut muun muassa asekontrollin lieventämistä ja vapautta kaupata omia elimiään. Ilmaston lämpenemistä hän on kutsunut "sosialistiseksi valheeksi". Milei vastustaa myös aborttia eikä pidä sukupuolten välistä palkkaeroa todellisena ilmiönä. Poliittisesti häntä on kuvailtu oikeistopopulistiksi ja äärioikeistolaiseksi.

Kunnianosoituksia
-----------------

* Vapauttaja kenraali San Martínin ritarikunta (Argentiina, 2023, suurmestari)
* Toukokuun ritarikunta (Argentiina, 2023, suurmestari)

Lähteet
-------

1. 1 2 3  Mar Centenera: Javier Milei, a mixture of a messianic preacher and a rock star *El País English*.  19.11.2023. Ediciones El País. Viitattu 20.11.2023. (englanniksi)
2. 1 2  Oikeistopopulisti Javier Milei voitti Argentiinan presidentinvaalit selvällä tuloksella Yle.fi, uutiset 20.11.2023
3. ↑  Argentina’s President-Elect Seeks Counsel From His Cloned Dogs *TIME*.  20.11.2023. Viitattu 8.1.2024. (englanniksi)
4. ↑  Argentina's dog-loving President Milei greets canine fan after inauguration *Reuters*.  10.12.2023. Viitattu 8.1.2024. (englanniksi)
5. ↑  Milei's cloned dogs steal limelight in Argentina election *Reuters*.  22.10.2023. Viitattu 8.1.2024. (englanniksi)
6. ↑  Nicas, Jack: The 5 Clones in Argentina’s Election *The New York Times*.  19.10.2023. Viitattu 8.1.2024. (englanniksi)
7. ↑  Romance entre Javier Milei y Fátima Flórez: la actriz y el político confirmaron la relación *Clarín*.  21.8.2023. Viitattu 8.1.2024. (espanjaksi)
8. ↑  Story on Argentina president-elect converting to Judaism walked back *The Times of Israel*.  28.10.2023. Viitattu 8.1.2024. (englanniksi)
9. ↑  Argentina’s far-right presidential frontrunner wants to become Jewish *The Times of Israel*.  17.4.2023. Viitattu 8.1.2024. (englanniksi)
10. 1 2  Javier Gerardo Milei World Economic Forum. Viitattu 20.11.2023. (englanniksi)
11. ↑  Tom Phillips: Who is Javier Milei? Argentina’s new far-right president ‘El Loco’ takes the stage *The Guardian*. Guardian News & Media Limited. Viitattu 20.11.2023. (englanniksi)
12. ↑  Christopher Sabatini: If Milei meets Massa in a second round, all bets are off for Argentina’s election – and the country’s future  16.10.2023. Chatham House, The Royal Institute of International Affairs. Viitattu 20.11.2023. (englanniksi)
13. 1 2  Lautaro Grinspan: How young Argentines helped put a far-right libertarian into power *Vox*.  20.11.2023. Vox Media, LLC. Viitattu 20.11.2023. (englanniksi)
14. ↑  Christopher Sabatini: Argentines voted to dismantle Peronist patronage. Whether Milei can do that is uncertain  20.11.2023. Chatham House, The Royal Institute of International Affairs. Viitattu 20.11.2023. (englanniksi)
15. ↑  Ilmo Ilkka: Ilmaston­muutoksen kiistävä ääri­oikeisto­ehdokas voitti esivaalit Hs.fi 14.8.2023
16. ↑  DECRETO N° 16.643 *Argentina.gob.ar*.  2023. Viitattu 13.12.2023. (espanjaksi)
17. ↑  Creación de la condecoración la "Orden de Mayo" *Ministerio de Justicia y Derechos Humanos*.  1957. Viitattu 13.12.2023. (espanjaksi)


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Espanja
* Ranska
* BnF data
* Saksa
* Yhdysvallat
* Puola

 |
|  |
| Tieteilijät | 
* Scopus

 |

 |